b'\n_START_ARTICLE_\nAltiplano\n_START_PARAGRAPH_\nAltiplano ( v \xc5\xa1pan\xc5\xa1\xc4\x8dini pomeni\xc2\xa0\xc2\xbbvisoka planota\xc2\xab\xc2\xa0oz. v ke\xc4\x8duan\xc5\xa1\xc4\x8dini in ajmar\xc5\xa1\xc4\x8dini Qullaw) je povpre\xc4\x8dno 3.300 m visoka planota v osrednjem delu Andov, kjer so le ti naj\xc5\xa1ir\xc5\xa1i, in se razteza na ozemljih Peruja, Bolivije, \xc4\x8cila in Argentine. Za Tibetom je druga najve\xc4\x8dja visoka planota na svetu. Na zahodu ga obdaja vulkanski masiv Cordillera Occidental, vzhodu pa Cordillera Oriental. Na jugozahodu prehaja v pu\xc5\xa1\xc4\x8davo Atacama. Najve\xc4\x8dje mesto na Altiplanu je La Paz._NEWLINE_V kenozoiku pred pribli\xc5\xbeno 65 milijoni let se je obmo\xc4\x8dje med Cordillero Oriental in Cordillero Occidental zni\xc5\xbealo in nastale so okoli kilometer debele plasti usedlin. V miocenu pred 20 milijoni let je Cordillera Occidental postala vulkansko aktivna, njeni stratovulkani so do danes dosegli vi\xc5\xa1ino tudi do 6000 m. V pleistocenu pred 2 milijonoma let je nastala kotanja, ki jo je v naslednjih 30.000 letih zalila voda. Tako je na obmo\xc4\x8dju celotnega Altiplana nastalo jezero Ballivi\xc3\xa1n. V holocenu pred okoli 10.000 leti se je zaradi podnebnih sprememb in zmanj\xc5\xa1anja koli\xc4\x8din padavin ve\xc4\x8dinoma izsu\xc5\xa1ilo. Dana\xc5\xa1nja ostanka Ballivi\xc3\xa1na sta jezero Titicaca in slano jezero Poop\xc3\xb3. Najve\xc4\x8dji slani pu\xc5\xa1\xc4\x8davi, ki sta nastali takoj po izsu\xc5\xbeitvi jezera, sta Salar de Uyuni in Salar de Coipasa._NEWLINE_Podnebje na Altiplanu je polsuho do suho hladno s srednjo letno temperaturo med 3 \xc2\xb0C na zahodu in 12 \xc2\xb0C ob jezeru Titicaca. Najhladneje je junija in julija, ko je na ju\xc5\xbeni polobli zima. Na jugozahodu pade najmanj padavin (manj kot 200\xc2\xa0mm), najve\xc4\x8d (tudi ve\xc4\x8d kot 800\xc2\xa0mm) pa jih pade ob Titicaci. De\xc5\xbeevno obdobje je med decembrom in aprilom._NEWLINE_Izraz altiplano se ponekod uporablja tudi za obmo\xc4\x8dja z nadmorsko vi\xc5\xa1ino do 4.500 m in temu primernim podnebjem. Druga izraza za ta altiplano sta puno in p\xc3\xa1ramos.'